
 REPUBLIKA HRVATSKA

VARAŽDINSKA ŽUPANIJA

        GRAD IVANEC
Upravni odjel za poslove gradonačelnika
KLASA: 008-01/21-01/07
URBROJ: 2186/012-01/24-21-1
Ivanec, 10. veljače 2021.
PREDMET: Priopćenje za javnost sa 44. sjednice Gradskog vijeća Ivanec održane u

                      srijedu, 10. veljače 2021. godine
                      Na elektroničkoj sjednici održanoj u srijedu, 10. veljače 2021. godine, Gradsko vijeće Ivanec jednoglasno je, putem svog Odbora za izbor i imenovanje, pokrenulo postupak za izbor članova novog Savjeta mladih Grada Ivanca.

                     Budući da dosadašnjem Savjetu mladih istječe mandat, potrebno je imenovati novi saziv za razdoblje od 2021. do 2024. godine. 
                     Kandidate za članove Savjeta mogu predložiti udruge koje rade s mladima i za mlade, učenička vijeća srednjih škola, studentski zbor sveučilišta i veleučilišta, podmladci političkih stranaka, sindikalne ili strukovne organizacije te neformalne skupine od najmanje 40-tero mladih. Prilikom isticanja kandidatura, potrebno je predložiti i zamjenika za svakog kandidata.

                  Inače, kandidati za članove Savjeta i njihovi zamjenici moraju biti u dobi od navršenih 15 do 30 godina, s prebivalištem ili boravištem na administrativnom području Grada Ivanca.

                Pisane i obrazložene kandidature za članove Savjeta i njihove zamjenike podnose se Odboru za izbor i imenovanja putem Upravnog odjela za lokalnu samoupravu, imovinu i javnu nabavu Grada Ivanca, u roku 20 dana od dana objave javnog poziva na webu Grada Ivanca i u programu Radija Sjeverni FM.

                Savjet se mora konstituirati u roku 30 dana od dana objave rezultata izbora, a konstituirajuću sjednicu novog Savjeta mladih sazvat će predsjednica Gradskog vijeća Ivanec.
                Zbog zakonskih rokova i hitnosti problematike, ovo je ujedno bila i jedina tema 44. sjednice Gradskog vijeća. U sklopu sjednice održan je i Aktualni sat u kome je gradonačelnik Grada Ivanca Milorad Batinić odgovorio na više pitanja vijećnika SDP-a Čedomira Bračka.

